ET Euroopa Liidu Teataja C 388/6

Ärakuulamise eest vastutava ametniku lõpparuanne (1)

UTC/Goodrich

(M.6410)

(2015/C 388/04)

20. veebruaril 2012 sai komisjon nõukogu määruse (EÜ) nr 139/2004 (2) (edaspidi „ühinemismäärus”) artiklile 4 vastava teatise kavandatava koondumise kohta, mille raames ettevõtja United Technologies Corporation („UTC”) omandab ühinemismääruse artikli 3 lõike 1 punkti b tähenduses täieliku kontrolli ettevõtja Goodrich Corporation („Goodrich”) üle aktsiate või osade ostu teel.

Olles teatise läbi vaadanud, tegi komisjon järelduse, et tehing kuulub ühinemismääruse reguleerimisalasse, ning teatas, et selle kokkusobivus siseturu ja Euroopa Majanduspiirkonna lepinguga tekitab tõsiseid kahtlusi. Seepärast algatas komisjon 26. märtsil 2012 menetluse vastavalt ühinemismääruse artikli 6 lõike 1 punktile c.

Ühinemismääruse artikli 6 lõike 1 punktis c osutatud tõsised kahtlused on seotud järgmiste toodetega: õhusõidukite vahelduvvoolugeneraatorid, mootori juhtimisseadmed ja kütusepihustid. Turu-uuringu II etapi käigus leidsid tekkinud tõsised kahtlused kinnitust ja samal ajal lisandusid kütusepihustitega seonduvalt uued kahtlused. 18. aprillil 2012 ja 10. mail 2012 toimunud kohtumistel teavitati osapooli esialgsetest järeldustest, mida konkurentsi peadirektoraat poolelioleva turu-uurimise asjus oli teinud. Osapooled said võimaluse esitada oma arvamused konkurentsi peadirektoraadi poolt tõstatatud konkurentsiprobleemide kohta. Nad esitasid ka täiendavaid dokumente ja tõendeid kahtluste hajutamiseks.

Vältimaks vastuväidete avaldamist esitasid osapooled 29. mail 2012 esialgse parandusmeetmete paketi. Paketis ei käsitletud aga kütusepihustite turgu ja seepärast teavitas konkurentsi peadirektoraat osapooli, et varasemaid kahtlusi asjaomase turu suhtes ei ole kõrvale lükatud ja et samas on tekkinud uued kahtlused kütusepihustite tootmise valdkonnas seoses Goodrichi koostööga teiste mootoritootjatega.

Seejärel pakkus UTC välja, et võtab kohustused, millega muudab teatises osutatud koondumist nii, et see ei mõjutaks õhusõidukite vahelduvvoolugeneraatorite, väikelennukite mootorite juhtimisseadmete ja kütusepihustite üleilmse turu tõhusat konkurentsi. Selle kohustuse võtmise ettepaneku põhjal tegid komisjoni talitused järelduse, et kavandatud tehing ei mõjutaks oluliselt tõhusat konkurentsi siseturul ning on seega kooskõlas ühinemismääruse ja Euroopa Majanduspiirkonna lepinguga. Seega ei saadetud UTCle vastuväiteid.

Otsuse eelnõu kohaselt ei ole teatavate tingimuste ning UTC poolt kohustuste võtmise ettepanekuga kavandatud kohustuste täitmise korral koondumiseks takistusi.

Ma ei ole saanud tehingu osapooltelt ühtki menetlusealast taotlust. Otsuse eelnõus ei ole esitatud vastuväiteid, mille kohta osapooled ei ole saanud oma seisukohti esitada.

Seega ma järeldan, et otsuse eelnõu adressaatidel on olnud võimalus kasutada oma menetlusõigusi ja et nende õigusest ärakuulamisele on kinni peetud.

Brüssel, 12. juuli 2012 Michael ALBERS

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes) (ELT L 275, 20.10.2011, lk 29) artiklitele 16 ja 17.

(2) Nõukogu määrus (EÜ) nr 139/2004, 20. jaanuar 2004, kontrolli kehtestamise kohta ettevõtjate koondumiste üle (ELT L 24, 29.1.2004, lk 1). 1. detsembril 2009 jõustunud Euroopa Liidu toimimise lepinguga (edaspidi „ELi toimimise leping”) muudeti termineid, näiteks mõiste „ühendus” asendati mõistega „liit” ja mõiste „ühisturg” mõistega „siseturg”. Käesolevas aruandes kasutatakse läbivalt ELi toimimise lepingu terminoloogiat.